UDHËZIM I PËRBASHKËT
Nr. 21, datë 22.10.2024

PËR PËRCAKTIMIN E PROCEDURËS SË PËRZGJEDHJES SË ARSIMTARËVE TË GJUHËS SHQIPE DHE TË KULTURËS SHQIPTARE NË DIASPORË, AUTORIZIMIT DHE LIDHJES SË KONTRATËS INDIVIDUALE ME ARSIMTARIN DHE TË MONITORIMIT TË MËSIMDHËNIES SË GJUHËS SHQIPE DHE TË KULTURËS SHQIPTARE NË DIASPORË”

Në mbështetje të pikës 4, të nenit 102, të Kushtetutës së Republikës së Shqipërisë; të ligjit nr. 16/2018, datë 5.4.2018, “Për diasporën”, të ndryshuar; të ligjit nr. 69/2012, “Për sistemin arsimor parauniversitar në Republikën e Shqipërisë”, të ndryshuar; dhe vendimit nr. 443, datë 26.6.2019, të Këshilli të Ministrave, “Për organizimin e procesit mësimor dhe përzgjedhjen e arsimtarëve në diasporë”, të ndryshuar, 

UDHËZOJMË:

KREU I
DISPOZITA TË PËRGJITHSHME

1. Ky udhëzim përcakton procedurën e përzgjedhjes së arsimtarëve të gjuhës shqipe dhe të kulturës shqiptare në diasporë, autorizimin dhe lidhjen e kontratës individuale me arsimtarin, si dhe të monitorimin e mësimdhënies së gjuhës shqipe dhe të kulturës shqiptare në diasporë, në rastet kur ministria përgjegjëse për punët e jashtme dhe diasporën propozon organizimin e procesit mësimor në një vend, me të cilin nuk ka marrëveshje dypalëshe ndërkombëtare nga Republika e Shqipërisë.

KREU II
PROCEDURA E PËRZGJEDHJES SË ARSIMTARËVE TË GJUHËS SHQIPE DHE TË KULTURËS SHQIPTARE NË DIASPORË

1. Arsimtarët që japin mësimin e gjuhës shqipe dhe të kulturës shqiptare në diasporë përzgjidhen sipas një procedure të hapur, transparente dhe gjithëpërfshirëse.
2. Hapja e thirrjes për arsimtarë për mësimin e gjuhës shqipe dhe të kulturës shqiptare në shtetin e përcaktuar realizohet nga ministria përgjegjëse për punët e jashtme dhe diasporën.
3. Procesi i aplikimit zhvillohet dhe monitorohet përmes faqes zyrtare të hapur nga misioni diplomatik i shtetit të përcaktuar.
4. Thirrja përmban kriteret e nevojshme që kandidati duhet të plotësojë për të qenë arsimtar i gjuhës shqipe dhe i kulturës shqiptare në diasporë, dokumentet që duhet të dorëzojnë, si dhe afatet e aplikimit. Thirrja për aplikime është e përvitshme.
5. Kriteret dhe dokumentet që dorëzojnë kandidatët për arsimtarë përcaktohen bazuar në vendimin nr. 104, datë 28.2.2019, të Këshillit të Ministrave, “Për përcaktimin e kritereve për krijimin e regjistrit shtetëror të mësuesve të gjuhës shqipe e të kulturës shqiptare dhe dhënien e certifikatës për nxënësit në diasporë”.
6. Me përfundimin e afateve të aplikimit, dokumentacioni i aplikimeve përcillet nga misioni diplomatik në Agjencinë për Sigurimin e Cilësisë të Arsimit Parauniversitar (ASCAP) për t’u vlerësuar.
7. Komisioni i ngritur në ASCAP bën vlerësimin e kandidaturave, duke u bazuar në vendimin nr. 104, datë 28.2.2019, të Këshillit të Ministrave, “Për përcaktimin e kritereve për krijimin e regjistrit shtetëror të mësuesve të gjuhës shqipe e të kulturës shqiptare dhe dhënien e certifikatës për nxënësit në diasporë”. 
8. Lista me vlerësimin e kandidaturave i përcillet ministrisë përgjegjëse për arsimin, e cila e përcjell te ministria përgjegjëse për punët e jashtme dhe diasporën.
9. Ministria përgjegjëse për punët e jashtme dhe diasporën, përmes misionit diplomatik të përfshirë në proces, duke u bazuar në nevojat për arsimtarë të gjuhës shqipe dhe të kulturës shqiptare në shtetin ku do të zhvillohet mësimi dhe duke iu referuar listës së ASCAP-it, bën përzgjedhjen përfundimtare të arsimtarëve.
10. Arsimtarët e përzgjedhur zhvillojnë mësimin në gjuhën shqipe bazuar në kurrikulën e mësimit plotësues të gjuhës shqipe dhe të kulturës shqiptare në diasporë dhe mërgatë, miratuar nga Ministria e Arsimit dhe Sportit të Republikës së Shqipërisë dhe Ministria e Arsimit, Shkencës dhe Teknologjisë së Republikës së Kosovës, nr. prot. 3149/1, datë 8.5.2018, në Tiranë, dhe nr. prot. 2372/01B, datë 31.5.2018, në Prishtinë, si dhe në udhëzuesin për zhvillimin e mësimit të gjuhës shqipe dhe të kulturës shqiptare, të përgatitur nga ASCAP-i.

KREU III
PROCEDURA E LIDHJES SË KONTRATËS INDIVIDUALE ME ARSIMTARIN


1. Lidhja e kontratës individuale me arsimtarin në diasporë realizohet nga kreu i misionit diplomatik i akredituar në vendin ku ndodhet diaspora dhe ku është hapur thirrja. Thirrja për vitin shkollor 2024–2025 dhe në vijim bëhet për Greqinë. Përcaktimi i vendeve të tjera bëhet me miratimin me shkrim të ministrave.
2. Kontrata ndërmjet palëve do të rregullohet sipas parashikimeve të Kodit të Punës. 
3. Pagesa e arsimtarit përllogaritet bazuar në numrin e orëve mësimore mujore, të përcaktuara në kontratën e lidhur mes palëve, referuar pagës së punonjësit të personelit administrativo-teknik vendës në misionin diplomatik ku ndodhet diaspora. 

KREU IV
MONITORIMI I PROCESIT MËSIMOR

1. Monitorimi i procesit mësimor do të realizohet nga strukturat e misionit diplomatik të akredituar në vendin ku ndodhet diaspora.
2. Monitorimi i mësimit të gjuhës shqipe dhe i kulturës shqiptare në diasporë realizohet përmes vëzhgimeve, vlerësimit të dokumentacionit (plane mësimore dhe regjistra), si dhe pyetësorëve për nxënësit dhe për prindërit, të cilët realizohen online dhe në bashkëpunim me organizata jofitimprurëse vendëse, të cilat mbajnë kontakte me misionin diplomatik.
3. Misioni diplomatik bazuar në monitorimet mbi ecurinë e punës së arsimtarëve të gjuhës shqipe dhe të kulturës shqiptare në diasporë, harton çdo vit mësimor një relacion përmbledhës të monitorimit dhe e paraqet atë në ministrinë përgjegjëse për punët e jashtme dhe diasporën dhe kjo e fundit ia përcjellë ministrisë përgjegjëse për arsimin dhe sportin.

KREU V
DISPOZITAT KALIMTARE DHE TË FUNDIT

1. Procedurat e ndjekura, dokumentet e administruara dhe vendimet e marra për zbatimin e këtij udhëzimi ruhen sipas rregullave të parashikuara në legjislacionin për arkivat në Republikën e Shqipërisë dhe janë objekt monitorimi dhe inspektimi.
[bookmark: _GoBack]2. Ngarkohen për zbatimin e këtij udhëzimi Ministria për Evropën dhe Punët e Jashtme dhe Ministria për Arsimin dhe Sportin. 
Ky udhëzim hyn në fuqi pas botimit në Fletoren Zyrtare.

